《捕鱼词》
元代·张昱

渔家无别业，衣食惟罟网。生长风波中，舟楫惯来往。

江平风波静，天静榔板响。得鱼固所欲，忖心辄内怏。

群生各有命，吾宁受其养？敢恣口实求，而绝生意盎。

遐思放麑翁，乃属中山相。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。